[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 12.9.2007

COM(2007) 514 окончателен

2007/0188 (COD)

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

относно участието на Общността в научноизследователска и развойна програма, насочена към подпомагане на малки и средни предприятия, извършващи научноизследователска и развойна дейност, предприета от няколко държави-членки

(представено от Комисията).

ОБЯСНИТЕЛЕН МЕМОРАНДУМ

Контекст на предложението |

110 | Цели Целта на настоящото предложение е приемането от Европейския парламент и Съвета, на основание на член 169 от Договора за ЕО, на решение за участието на Общността в съвместна научноизследователска и развойна програма Eurostars, предприета от няколко държави-членки (наричана по-долу „съвместна програма Eurostars“). Тази инициатива, предложена от EUREKA, ще подпомага малки и средни предприятия (МСП), занимаващи се с научноизследователска и развойна дейност (наричани по-долу „МСП, осъществяващи НРД“) при извършването на пазарноориентирани изследвания в транснационални проекти. 22 държави-членки и други пет държави, участващи в EUREKA[1], принципно са се ангажирали да участват финансово в съвместната програма Eurostars с 300 милиона EUR в рамките на шестгодишния период на програмата. Общността ще съфинансира Eurostars с до 100 милиона EUR. При изпълнението на член 169, участващите държави-членки отиват отвъд обикновената координация на научноизследователски програми, като участват активно в доброволен процес на интеграция, обхващащ научни, управленски и финансови аспекти. Научната интеграция включва общо определение и изпълнение на научните и технологични дейности и централния подбор на проектни предложения въз основа на научна компетенция и очаквано икономическо въздействие. Управленската интеграция изисква ефективно функционираща специална изпълнителна структура, която да управлява централизираното и ефикасно изпълнение на съвместната програма Eurostars. Финансовата интеграция включва създаването на многогодишен план за финансиране, към който участващите държави-членки, Израел, Исландия, Норвегия, Турция и Швейцария допринасят ефективно. Обосновка на предложението През ноември 2004 г. Съветът за конкурентоспособност[2] подчерта значението на МСП за европейския растеж и конкурентоспособност и следователно необходимостта държавите-членки и Комисията да повишат ефективността и допълването на националните и европейските програми за подпомагане на МСП. По-специално, Съветът поощри Комисията да проучи възможното разработване на схема „отдолу нагоре“ за МСП, осъществяващи научноизследователска дейност. Съветът също така припомни значението на координацията на национални програми за развитието на Европейско научноизследователско пространство (ERA) и прикани държавите-членки и Комисията да си сътрудничат тясно при определянето на малък брой области за последващо прилагане на член 169. Съветът прикани Комисията да доразвие сътрудничеството и координацията с европейските схеми и със Съюза, по-специално с EUREKA. В своята „Резолюция относно науката и технологията“[3], Европейският парламент категорично заявява, че е необходимо по-ефикасно и координирано използване на други механизми за финансиране и подкрепа за подпомагане на НРД и иновациите като EUREKA. Парламентът приканва към засилено сътрудничество между националните научноизследователски програми и призовава Комисията да предприеме стъпки в съответствие с член 169 от Договора за ЕО. Седмата рамкова програма[4] (наричана по-долу „РП7”) предвижда възможността от предприемане на подобни инициативи по член 169 в области, определени в тясно сътрудничество с държавите-членки. Участието на Общността в съвместни научноизследователски програми е особено уместно за европейска координация в голям мащаб в „променливата геометрия“ между държавите-членки с общи нужди и/или интереси. В специфичните програми[5] са били определени четири области, включително „МСП, осъществяващи научноизследователска дейност“ („Eurostars“) в специфичната програма „Капацитети“[6]. Следователно, работната програма „Капацитети“ също се отнася до инициативата Eurostars[7]. |

120 | Общ контекст 1.3.1 МСП в глобализираната икономика и Лисабонския процес Представлявайки 99% от всички предприятия в Европа, МСП[8] са ключов елемент за успеха на подновеното Лисабонско партньорство за растеж и заетост, тъй като те са съществен източник на иновация и създаване на работни места[9]. Те са изправени пред много трудни предизвикателства: силна глобална конкуренция в контекста на увеличаващата се интернационализация на веригите за създаване на стойност, по-бързи производствени цикли, промени в икономическите структури и в международното разпределение на работната сила. Много МСП се опитват да се приспособят към пазара. Въпреки това, що се отнася до иновативни МСП, малкият им размер и гъвкава организация може да се окажат значително предимство в тази променяща се икономическа среда, като им позволят да се приспособят бързо и по този начин да оползотворят нови пазарни възможности. МСП, осъществяващи НРД, могат да направят много важен принос към преобразуването на науката и новите технологии в иновационни продукти, процеси и услуги, и по този начин да допринесат към постигането на целите на Лисабон. 1.3.2 МСП, осъществяващи НРД, в Европа МСП, осъществяващи НРД, се определят като МСП със собствен научноизследователски капацитет. Тези МСП са дружества, използващи активно знания и основани на технология/иновации, които играят ключова роля в процеса на иновация. Въз основа на техния собствен капацитет за НРД, те са в състояние да разработват продукти, процеси или услуги, които притежават ясни иновативни или технологични предимства. НРД представлява ключов елемент в тяхната корпоративна стратегия и бизнес планове. В Европа твърде малко от тези МСП са силни в НРД и притежават потенциала да растат и да се превърнат в бъдещите големи европейски и световни участници[10]. Изненадващо е, че 82% от големите дружества в САЩ, основани след 1980 г., са започнали от нула. В ЕС само 37% от големите дружества, основани след 1980 г. са започнали така[11]. В Европа не само се изброяват по-малко МСП, осъществяващи НРД, но и се отбелязва, че малките дружества в САЩ отделят повече ресурси за НРД в етапа си на растеж в сравнение с европейските дружества. Европа изостава в стимулирането на растежа на МСП, осъществяващи НРД. Националните политики в областта са разпокъсани и липсват специфични инструменти на ниво Общност. 1.3.3 Координация на национални и европейски научноизследователски програми „Оценяване на въздействието и оценка ex ante“, проведени като част от подготовката на Седмата рамкова програма на Общността[12], определи липсата на координация между националните научноизследователски политики като основен структурен недостатък на европейската система за НРД. Тази разпокъсаност на дейности е сериозна пречка пред пълното изграждане на ERA. Разликите в проектирането и изпълнението на национални програми затруднява трансграничното научно и технологично сътрудничество и води до неефикасно разпределяне на ресурси. Необходими са нови инициативи за постигане на по-добра координация и синергия на дейностите, предприети на ниво Общност и държава-членка. Това трябва да има цялостен положителен ефект върху въздействието на НРД, осъществявано в Европа благодарение на повишения мащаб и подобреното цялостно разпределение на мобилизираните ресурси. 1.3.4 EUREKA и рамковата програма EUREKA е междуправителствена инициатива, основана през 1985 г., чиято цел е подпомагане на пазарноориентирани транснационални проекти за НРД и иновация във всички сектори. Тя е съставена от 38 члена, включително Европейската общност. Съобщението на Комисията относно ERA през 2000 г. призова към по-тесни отношения с инициативи като EUREKA. На конференцията на министрите на EUREKA в Париж през юни 2004 г. беше направена важна стъпка по отношение на конкретното сътрудничество между рамковата програма и EUREKA. Министрите, отговорни за EUREKA, и комисарят за изследванията приканиха Европейската комисия да проучи възможността за създаване на конкретни механизми за финансиране, които засилват сътрудничеството между EUREKA и рамковата програма, включително МСП, въз основа на инструменти като членове 171 или 169 от Договора. Съобразно с това, EUREKA разработи съвместната програма Eurostars, която се изпълнява чрез член 169 и е насочена към МСП, осъществяващи НРД, с висок потенциал за растеж. 1.3.5. Предишни дейности и опит Основната поука от първата инициатива по член 169 относно клинични тестове (EDCTP) е, че подобна инициатива може да функционира ефективно само ако има три нива на интеграция между включените национални програми: научна, управленска и финансова интеграция. EDCTP също така показа, че последният вид интеграция е от особена важност и че от самото начало трябва да се гарантира ясен многогодишен ангажимент във финансово отношение от участващите държави. |

130 | Действащи разпоредби в обхвата на предложението При все че МСП имат достъп до редица програми по рамковата програма, понастоящем няма специфична схема, която да е насочена към МСП, осъществяващи НРД. МСП могат да участват в РП7 по два начина. Първо, МСП се насърчават да участват в съвместни проекти по програма „Сътрудничество“. В допълнение, дейността „Изследвания в полза на МСП“ е насочена към МСП, които се нуждаят от определяне на подизпълнител за НРД. EUREKA подкрепя пазарноориентирани транснационални научноизследователски проекти без никакво тематично ограничение. След като им бъде предоставено означението EUREKA, проектните партньори трябва да потърсят свои собствени национални програми за финансиране, тъй като не съществува централен механизъм за финансиране. Съвместната програма Eurostars допълва дейностите както на рамковата програма, така и на EUREKA, като предлага програма „отдолу нагоре“, специфично пригодена за МСП, осъществяващи НРД. Съвместната програма Eurostars поставя МСП на мястото на водача, облагодетелства малки консорциуми, насърчава пазарноориентирана научноизследователска дейност, води до синхронизиране и хармонизиране на националните процедури и накрая, предлага сигурен механизъм за финансиране за проектните участници. |

140 | Съгласуваност с другите политики и цели на Съюза МСП са ключов елемент за успеха на подновеното Лисабонско партньорство за растеж и заетост[13]. Eurostars цели да стимулира особено важния дял на МСП, осъществяващи НРД, и по този начин допринася към целта на Барселона от 3% БВП инвестиции в научноизследователска дейност. В контекста на развитието на ERA[14] бяха предложени по-координирано изпълнение на национални и европейски научноизследователски програми и по-тесни отношения между европейките организации за научно и технологично сътрудничество като EUREKA. Последната Зелена книга относно ERA също споменава ролята на междуправителствените структури за контакти като EUREKA, които биха могли допълнително да допринесат към съгласуването на дейностите в рамките на ERA[15]. Eurostars ще допринесе за постигането на тези цели. Програмата също така се очаква да улесни развитието и по-широкото използване от страна на МСП на екологични технологии, еко-иновации, опазващи околната среда продукти и практики, като по този начин се позволи по-ефикасното опазване на околната среда. Това също така ще даде на МСП в ЕС предимство на „зелените“ пазари, което се съгласува с инициативите за политики на ЕС[16]. |

Консултиране със заинтересованите страни и оценка на възможностите |

Консултиране със заинтересованите страни |

211 | Методи за консултиране, основни целеви сектори и общ профил на респондентите Консултирането със заинтересованите страни по РП7 беше предприето въз основа на съобщението „Наука и технология, ключът към бъдещето на Европа — Насоки за бъдеща европейска политика за подпомагане на научноизследователската дейност“ от юни 2004 г. Това консултиране целеше да ангажира широк кръг от заинтересованите страни, които участват в научноизследователски дейности, научноизследователски политики и използването на научноизследователски резултати. Консултирането с МСП относно бъдещи научноизследователски политики на ЕС беше организирано на два етапа. Като първа стъпка, ирландското председателство на ЕС организира конференция под надслов „Научноизследователска дейност, иновация и европейски МСП“, която беше последвана от конференцията „Инвестиране в научноизследователска дейност и иновация“, със сесия относно „МСП, НРД и иновация“ под нидерландското председателство. В рамките на втория етап, през ноември 2004 г. и януари 2005 г. бяха организирани два практически семинара със заинтересовани МСП. Консултативната група относно МСП в рамките на РП7 беше уведомена и консултирана относно съдържанието на съвместната програма Eurostars. Членовете на CREST (Комитет за научно-технически изследвания) редовно са били информирани и консултирани относно развитието на инициативите по член 169 и също така са участвали в дискусиите по интеграцията на научния, управленския и финансовия аспекти. В рамките на EUREKA, инициативата Eurostars редовно е била обсъждана с държавите-членки. |

212 | Обобщение на отговорите и подход при вземането им под внимание Консултирането със заинтересованите страни показва силна подкрепа за мерките, подпомагащи научноизследователската дейност от страна на МСП и в тяхна собствена полза. Сред участващите в научноизследователски дейности МСП, трябва да се прави разлика между МСП, осъществяващи НРД, и МСП, наемащи подизпълнители за НРД. Инициативите за политики следва да вземат под внимание нуждите на тези различни групи. Някои заинтересовани страни се изказаха в подкрепа на специализирана схема „отдолу нагоре“, насочена към МСП, осъществяващи НРД. Заинтересованите страни изтъкнаха, че схемите, концентрирани върху наемането на подизпълнители за НРД, не са пригодени за МСП, желаещи да извършват свои изследвания. Освен това, в рамките на съвместните проекти на рамковата програма, някои заинтересовани страни изразиха загриженост относно малката роля на МСП, осъществяващи НРД. Беше препоръчано също така да се разработи по-съгласуван подход чрез разнообразни национални, регионални и европейски програми за финансиране, чрез ефективно сътрудничество между национални и европейски инициативи като рамковата програма и EUREKA. Четирите инициативи по член 169, предложени в специфичните програми на РП7, които включват Eurostars, са били обсъдени в CREST и беше потвърдено, че са в най-напреднал етап на развитие. |

230 | Варианти за политики и сравнение между тях Комисията не е извършвала пълно оценяване на въздействието на настоящото предложение. Независимо от този факт, беше проведено оценяване ex-ante, в което бяха отчетени и сравнени няколко варианта за политика, които се обобщават по-долу. Вариант 1: Липса на съвместна програма, липса на РП7. При тази хипотеза, МСП, осъществяващи НРД, ще трябва да се осланят само на наличните национални програми. При все това, на тези програми често липсват правилните стимули за развитие на международни консорциуми, които са необходими за оптимално извличане на полза от възможностите, предлагани на европейско и глобално ниво. Освен това, липсата на действие на ниво Общност би довело до още по-голяма разпокъсаност на научноизследователските усилия и по-неефикасно използване на публични средства за научноизследователска дейност поради ненужното удвояване на работа, свързана с НРД. Вариант 2: Липса на съвместна програма, единствено РП7 РП7 предлага няколко възможности за МСП да участват в дейности за НРД. Схемата за финансиране „Изследвания в полза на МСП“ подкрепя наемането на изпълнители на научноизследователска дейност, технологии и развитие за НРД от страна на МСП. МСП могат да участват в съвместни проекти по програма „Сътрудничество“. Независимо от това, МСП, осъществяващи НРД, често запълват празноти на пазара, които не винаги са обхванати от темите, определени в работната програма. Освен това, синхронизирането на времето може да не е подходящо, особено като се отчете динамичния, пазарноориентиран подход на НРД на тези дружества. Накрая, МСП не са задължително на мястото на водача в тези проекти. Схемата ERA-NET се стреми да координира национални и регионални научноизследователски програми. ERA-NET+ предоставя стимул за няколко национални програми да организират единична съвместна покана, като се запълни празнината между ERA-NET и член 169. При все това, тези две схеми не предвиждат създаването на съвместна програма с дълготраен интегриращ ефект върху участващите национални програми. Вариант 3: Съвместна програма Eurostars Използването на член 169 от Договора е най-силният метод за постигане на сътрудничество между национални научноизследователски програми чрез съвместно изпълнение на цели програми или големи части от програми. Това улеснява постигането на резултати, непостижими с други средства поради мащаба и разнообразието на мобилизираните ресурси и структурните ефекти от комбинирането на усилия от страна на Общността и държавите-членки. Съвместната програма Eurostars има значителен стимулиращ ефект върху финансирането от Общността: с вноска на Общността в размер на до 100 милиона EUR, участващите държави-членки, Исландия, Израел, Норвегия, Швейцария и Турция ще внесат 300 милиона EUR, което води до програма с 400 милиона EUR публични финансови средства. Като се приеме процент на финансиране на проекти в рамките на 50%-75%, Eurostars може да мобилизира между 133 и 400 милиона EUR[17] от допълнителни частни средства за времетраенето на програмата. Съвместната програма Eurostars е била изготвена специално за МСП, осъществяващи НРД, като предлага подход „отдолу нагоре“, което е особено подходящо, тъй като тези дружества често запълват празноти на пазара и трябва да отговарят бързо на нови търсения на пазара. Така ще се даде възможност на тези МСП да предприемат и водят пазарноориентирани проекти за НРД с партньор(и), които най-добре допълват техните компетенции и възможности. Последно, съвместната програма Eurostars цели да предложи бързи процедури за вземане на решения, синхронизиране и хармонизиране на национални процедури и осигурено финансиране на участниците в подбраните проекти. |

Защо се използва член 169? Сравняването на различни варианти за политика показва, че участието на Общността в съвместна научноизследователска програма, основана на член 169, е единственият вариант, който позволява решаването на въпроси, свързани с подпомагане на МСП, осъществяващи НРД: Подпомагането на МСП, осъществяващи НРД, понастоящем е силно разпокъсано и липсва съгласуван подход. Съществува голяма необходимост да се отиде отвъд координацията на национални програми чрез събиране на национални и общностни ресурси и създаване на съвместна програма, пригодена към нуждите на тези МСП. Участието на Общността в съвместната програма Eurostars въз основа на член 169 е конкретното осъществяване на по-тясно сътрудничество между EUREKA и рамковата програма, което представлява крайъгълен камък в изграждането на Европейското научноизследователско пространство. Чрез прилагането на член 169 се създава рамка, която събира критична маса от ресурси и позволява дълготрайна интеграция на национални програми, включително в научен, управленски и финансов аспект. Използването на член 169 има значителен стимулиращ ефект върху средствата от Общността, тъй като се очаква 100 милиона EUR да мобилизират общо между 433 и 700 милиона EUR от национални публични и частни средства. Чрез осъществяване и финансиране на съвместни дейности по съвместната програма Eurostars, ще се създаде динамичен процес, който ще доведе до интеграцията на участващите национални програми, до повишаването на научната и техническа компетентност и до подобряването на ефикасността на управлението, като по този начин се допринася към осъществяването на целите на Европейското научноизследователско пространство. |

Правни аспекти на предложението |

305 | Обобщение на предложеното действие Инициативата Eurostars цели да създаде съвместна научноизследователска и развойна програма, като осигури необходимата правна и организационна рамка за европейско сътрудничество в голям мащаб между държави-членки по приложни изследвания и иновации в областта на МСП, осъществяващи НРД. Австрия, Белгия, Германия, Гърция, Дания, Естония, Ирландия, Испания, Италия, Кипър, Латвия, Литва, Нидерландия, Полша, Португалия, Румъния, Словения, Унгария, Финландия, Франция, Чешката република и Швеция (наричани по-долу „участващите държави-членки“) и Израел, Исландия, Норвегия, Турция и Швейцария (наричани по-долу „другите участващи държави“) се съгласиха да координират и съвместно да изпълняват дейности, целящи да допринесат към съвместната програма Eurostars. Общата стойност на тяхното участие се изчислява на минимум 300 милиона EUR за шестгодишния период, обхванат от програмата. За да се увеличи въздействието и критичната маса на съвместната програма Eurostars и да се добави стимул за засилена интеграция между участващите национални програми, Общността трябва да участва в нея посредством финансова вноска в максимален размер на 100 милиона EUR, при условие че същата се използва по един ефективен начин и че финансовите ангажименти, поети от държавите-членки, съответстват на критериите, заложени в решението относно РП7. |

310 | Правно основание Предложението за съвместната програма Eurostars се основава на член 169 от Договора за ЕО, който предвижда участието на Общността в научноизследователски програми, предприети съвместно от няколко държави-членки. Това предложение отговаря на непрякото централизирано управление в съответствие с разпоредбите на член 54, параграф 2, буква в) от Финансовия регламент. Съгласно член 56 от Финансовия регламент, Комисията първо получава доказателства за съществуването и уместното действие на, inter alia, процедури за предоставяне на субсидии, вътрешна система за контрол, подходяща счетоводна система в рамките на организацията, на която е поверено изпълнението, както и независим външен одит. |

Принцип на субсидиарност Принципът на субсидиарност се прилага, тъй като предложението не е от изключителната компетентност на Общността. |

321 | Целите на предложението не могат да бъдат постигнати в достатъчна степен от държавите-членки, тъй като националните програми обикновено не се занимават в достатъчна степен с глобализиращата среда на МСП, осъществяващи НРД. Националните програми често не са в състояние да финансират трансгранични съвместни проекти на МСП по достатъчно хармонизиран и синхронизиран начин. |

324 | Добавената стойност на действието на Общността е от съществено значение, тъй като интервенцията на Общността ще позволи създаването на нова правна рамка, в която средствата на Общността и национални средства могат да се комбинират под обща стратегия, за да се стимулират транснационални съвместни проекти за НРД, предприети и водени от МСП, осъществяващи НРД. Обединяването на ресурси от национални програми и от Общността позволява постигането на критична маса, която по-добре може да реши предизвикателствата, пред които са изправени МСП, осъществяващи НРД. Това не би било постижимо чрез използването на съществуващите структури в рамковата програма и в рамките на националните програми. |

327 | Стимулиращият ефект върху националните и частни финансови средства за НРД е значителен, тъй като вноска на Общността в размер на 100 милиона EUR може да мобилизира между 433 и 700 милиона EUR от национални публични и частни средства в полза на МСП, осъществяващи НРД, което представлява умножение по между 4 и 7. |

Следователно, предложението е съобразено с принципа на субсидиарност. |

Принцип на пропорционалност Предложението е съобразено с принципа на пропорционалност поради следните причини. |

331 | Съвместната програма Eurostars цели интеграцията на научноизследователска и развойна дейност в областта на МСП, осъществяващи НРД, в цяла Европа. Централизираното управление на програмата ще гарантира съответствие при изпълнението на дейността. Ролята на Общността се ограничава до осигуряване на стимули за по-добра координация и интеграция и гарантиране на синергии с уместни допълващи дейности по рамковата програма и Програмата за конкурентоспособност и иновации. Държавите-членки ще отговарят за създаването на всички оперативни аспекти с оглед участие в Eurostars. |

332 | Предложената организационна структура гарантира, че административната тежест се поддържа на минимално ниво чрез създаване на специална структура, която отговаря за цялостното планиране, организиране на покани и оценки, мониторинг на проекти и управление на вноската на Общността. Ефективното плащане на участниците в подбраните проекти ще се ръководи от финансиращите органи, определени от участващите държави-членки. |

Избор на инструменти |

342 | Предложеният инструмент е съвместно решение на Европейския парламент и на Съвета, което е средство за прилагането на член 169. |

Бюджетни последици |

401 | Бюджетните последици от това предложение вече са включени в правното основание на РП7[18] както и в специфичната програма „Капацитети“ на РП7. Спогодбата, която ще бъде сключена между Комисията и специалната изпълнителна структура, гарантира, че финансовите интереси на Общността са защитени. |

Допълнителна информация |

510 | Опростяване |

511 | Предложението предвижда опростяване на административните процедури за публични органи (на ЕС или национални) и за частни страни. |

513 | ЕС ще се занимава пряко със специалната изпълнителна структура на Eurostars, която ще отговаря за разпределянето, мониторинга и докладването относно използването на вноската на Общността. |

514 | Бенефициерите на финансови средства за научни изследвания по Eurostars ще имат предимството да спазват само познатите им национални норми. |

Клауза за преразглеждане/преработка/край на валидността |

531 | Предложението включва клауза за преразглеждане. |

560 | Европейско икономическо пространство Предложеният акт е от значение за Европейското икономическо пространство (ЕИП) и поради това следва да го обхване. |

2007/0188 (COD)

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

относно участието на Общността в научноизследователска и развойна програма, насочена към подпомагане на малки и средни предприятия, извършващи научноизследователска и развойна дейност, предприета от няколко държави-членки (Текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за създаване на Европейската общност и по-специално член 169 и член 172, параграф 2 от него,

като взеха предвид предложението на Комисията[19],

като взеха предвид становището на Европейския икономически и социален комитет[20],

като действат в съответствие с процедурата, предвидена в член 251 от Договора[21],

като имат предвид, че:

1. Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.) (наричана по-долу „Седмата рамкова програма“)[22] предвижда участието на Общността в научноизследователски и развойни програми, предприети от няколко държави-членки, включително участие в създадените с оглед изпълнението на тези програми структури, по смисъла на член 169 от Договора.

2. В Седмата рамкова програма са установени редица критерии за определяне на области, в които могат да бъдат предприети подобни инициативи по член 169: относимост към целите на Общността, ясно определяне на преследваната цел и нейната относимост към целите на рамковата програма, наличие на предварително съществуваща основа (съществуващи или планирани национални научноизследователски програми), европейска добавена стойност, критична маса по отношение на обхвата и броя на съответните програми и сходството между дейностите, които те обхващат, и ефективност на член 169 като най-подходящо средство за постигане на целите.

3. Решение № 974/2006/ЕО на Съвета от 19 декември 2006 г. относно специалната програма „Капацитети“ за изпълнение на Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.)[23] (наричана по-долу „Специфична програма „Капацитети“) определя инициативата по член 169 в областта на малките и средни предприятия (МСП), осъществяващи научноизследователска дейност, като една от областите, които са подходящи за участие на Общността в съвместно изпълнявани национални научноизследователски програми, осъществявани съвместно въз основа на член 169 от Договора.

4. В своите заключения от 24 септември 2004 г. Съветът призна важната роля на рамковата програма в по-нататъшното развитие на Европейското научноизследователско пространство (ERA) и в този контекст подчерта значението от подсилване на връзките между ERA и европейски междуправителствени организации като EUREKA.

5. В своите заключения от 25 - 26 ноември 2004 г. Съветът подчерта значението на МСП за европейския растеж и конкурентоспособност и следователно необходимостта държавите-членки и Комисията да подобрят ефективността и допълването на национални и европейски програми за подпомагане на МСП. Той насърчи Комисията да проучи възможното разработване на схема „отдолу нагоре“ за МСП, осъществяващи научноизследователска дейност. Съветът припомни значението на координацията на национални програми за развитието на ERA. Съветът прикани държавите-членки и Комисията да си сътрудничат тясно при определянето на малък брой области за последващо прилагане на член 169 от Договора. Съветът прикани Комисията допълнително да развие сътрудничеството и координацията между Общностите и дейностите, извършвани в рамките на междуправителствени структури, по-специално с EUREKA, като припомни конференцията на министрите на EUREKA от 18 юни 2004 г.

6. В резолюцията си относно науката и технологията[24], Европейският парламент насърчава държавите-членки да приемат фискални и други стимули за поощряване на индустриалните иновации, включително връзки с EUREKA, по-специално във връзка с МСП и подчертава, че ERA ще бъде възможно само ако се разпредели по-голям дял средства за научноизследователска дейност от страна на Съюза с оглед по-тясна координация на европейски, национални и регионални научноизследователски политики по отношение както на естеството, така и на финансирането им, и ако това финансиране е допълнително към научноизследователска политика в и между държавите-членки. Европейският парламент вярва, че е необходимо по-ефикасно и координирано използване на други механизми за финансиране и подкрепа за подпомагане на НРД и иновациите, като споменава, наред с други, EUREKA. Парламентът приканва към засилено сътрудничество между национални научноизследователски програми и призовава Комисията да предприеме инициативи, в съответствие с член 169 от Договора за ЕО.

7. В съобщението си от 4 юни 2003 г.[25] Комисията подчерта значението от участие на МСП в преки мерки за подпомагане на научноизследователската дейност и иновациите, което е от изключителна важност за стимулиране на иновативния капацитет на големи отрасли от икономиката.

8. Понастоящем, известен брой научноизследователски и развойни програми или дейности, предприети индивидуално от държави-членки на национално ниво за подпомагане на научноизследователски и развойни (НРД) дейности, осъществявани от МСП, не са достатъчно координирани на европейско равнище и не позволяват съгласуван подход на европейско равнище за ефективна програма за научноизследователска дейност и технологично развитие.

9. В желанието си за съгласуван подход на европейско равнище в областта на МСП, осъществяващи научноизследователската и развойна дейност (НРД), и за да действат ефективно, няколко държави-членки са предприели инициативата в рамките на EUREKA за създаване на съвместна научноизследователска и развойна програма на име „Eurostars“ (наричана по-долу „Съвместна програма Eurostars“) в полза на МСП, осъществяващи НРД, с оглед получаването на критична маса по отношение на управленски и финансови ресурси и комбинирането на допълнителен експертен опит и ресурси, достъпни в различни държави в Европа.

10. Съвместната програма Eurostars се стреми да подпомогне МСП, осъществяващи НРД, като осигури необходимата правна и организационна рамка за широкомащабно европейско сътрудничество между държави-членки по приложна научноизследователска дейност и иновации, във всяка технологична или индустриална област, в полза на тези МСП. Австрия, Белгия, Германия, Гърция, Дания, Естония, Ирландия, Испания, Италия, Кипър, Латвия, Литва, Нидерландия, Полша, Португалия, Румъния, Словения, Унгария, Финландия, Франция, Чешката република и Швеция (наричани по-долу „участващите държави-членки“) и Израел, Исландия, Норвегия, Турция и Швейцария (наричани по-долу „другите участващи държави“) се съгласиха да координират и съвместно да осъществяват дейности, целящи да допринесат към съвместната програма Eurostars. Общата стойност на тяхното участие се изчислява на минимум 300 милиона EUR за предложения шестгодишен период. Финансовата вноска на Общността трябва да представлява дял от максимум 25 % от общата публична вноска към съвместната програма Eurostars, която се изчислява на 400 милиона EUR.

11. За да се увеличи въздействието на съвместната програма Eurostars, участващите държави-членки и другите участващи държави одобриха участието на Общността в съвместната програма Eurostars. Общността ще участва в нея с финансова вноска в максимален размер от 100 милиона EUR за времетраенето на съвместната програма Eurostars. Отчитайки, че съвместната програма Eurostars отговаря на научните цели на Седмата рамкова програма и че изследователската област на съвместната програма Eurostars спада към тема „Изследвания в полза на МСП“ на специфичната програма „Капацитети“ от Седмата рамкова програма, финансовата вноска на Общността следва да се вземе от заделените за тази тема бюджетни кредити.

12. Предоставянето на финансова помощ от страна на Общността следва да се обвърже със съставянето на финансов план, основаващ се на официални ангажименти, поети от компетентните национални органи, за съвместното осъществяване на научноизследователските и развойни програми и дейности, предприемани на национално ниво, и за оказване на съдействие за финансирането на изпълнението на съвместната програма Eurostars.

13. Съвместното осъществяване на националните научноизследователски програми предполага създаването или съществуването на съответна изпълнителна структура, както е предвидено в специфичната програма „Капацитети“.

14. Участващите държави-членки се споразумяха да поверят на тази специална изпълнителна структура осъществяването на съвместната програма Eurostars.

15. Специалната изпълнителна структура трябва да е бенефициер на финансовата вноска на Общността и следва да осигури ефикасното изпълнение на съвместната програма Eurostars.

16. Вноската на Общността е обвързана с ангажирането на ресурси на участващите държави-членки и другите участващи държави, и с ефективното изплащане на техните финансови вноски.

17. Плащането на вноската на Общността подлежи на сключването на общо споразумение, сключено между Комисията и специалната изпълнителна структура, съдържащо подробни спогодби за използването на вноската на Общността. Това общо споразумение съдържа необходимите разпоредби, за да гарантира защита на финансовите интереси на Общността.

18. Лихвите, получени от финансовата вноска на Общността, следва се разглеждат като целеви приходи, в съответствие с член 18, параграф 2 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности[26] (наричан по-долу „Финансовия регламент“). Максималната финансова вноска на Общността, посочена в настоящото решение, може да бъде увеличена съответно от Комисията

19. Общността трябва да разполага с правото да намали финансовата си вноска в случай, че съвместната програма Eurostars се прилага неправилно, частично или със забавяне във времето, или ако участващите държави-членки и другите участващи държави не участват, участват частично или закъсняват с финансирането на съвместната програма Eurostars, при условията, описани в споразумението, което предстои да бъде сключено между Общността и специалната изпълнителна структура. .

20. С оглед на ефикасното изпълнение на съвместната програма Eurostars, специалната изпълнителна структура следва да предостави финансова подкрепа на трети страни, участващи в съвместната програма Eurostars, избрани след покани за представяне на предложения.

21. В съответствие с Финансовия регламент и Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Финансовия регламент[27] (наричани по-долу за краткост „Правила за прилагане“), вноската на Общността се управлява в рамките на непряко централизирано управление, в съответствие с разпоредбите на член 54, параграф 2, буква в) и член 56 от Финансовия регламент и членове 35 и 41 от Правилата за прилагане.

22. Всяка държава-членка следва да има възможност да се присъедини към съвместната програма Eurostars.

23. Съгласно целите на Седмата рамкова програма, участието в съвместната програма Eurostars на асоциирани към Седмата рамкова програма страни, или на други страни, следва да е възможно, при условие че такова участие се предвижда от съответното международно споразумение и при условие, че както Комисията, така и участващите държави-членки го одобрят.

24. В съответствие със Седмата рамкова програма, Общността трябва да разполага с правото да определи условията за финансовата си вноска в съвместната програма Eurostars във връзка с участието в нея на всяка асоциирана към Седмата рамкова програма страна, или, когато е от съществено значение за осъществяването на съвместната програма Eurostars, на други страни, в хода на нейното прилагане, в съответствие с правилата и условията, определени в настоящото решение.

25. Следва да се предприемат подходящи мерки за предотвратяване на евентуални злоупотреби и финансови измами, а също и необходимите мерки за възстановяване на загубените, погрешно изплатени или неправилно използвани финансови средства в съответствие с Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности[28], Регламент (ЕО, Евратом) № 2185/96 от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности [29] и Регламент (ЕО) № 1073/1999 на Европейския парламент и на Съвета относно разследванията, провеждани от Европейската служба за борба с измамите (OLAF)[30] .

26. От съществено значение е дейностите, извършвани в рамките на съвместната програма Eurostars, да зачитат основните етични принципи, включително отразените в член 6 от Договора за Европейския съюз и в Хартата за основните права на Европейския съюз, и принципите за равенство на половете и на тяхното интегриране.

27. Комисията следва да извърши междинно оценяване за оценка на качеството и ефективността на прилагането на съвместната програма Eurostars и постигнатия напредък по отношение на поставените цели, а също и заключителна оценка.

ПРИЕХА НАСТОЯЩОТО РЕШЕНИЕ:

Член 1

28. При осъществяването на Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.) (наричана по-долу „Седмата рамкова програма“), приета с Решение № 1982/2006/ЕО, Общността ще направи финансова вноска по научноизследователската и развойна програма Eurostars (наричана по-долу „съвместната програма Eurostars“), съвместно предприета от Австрия, Белгия, Германия, Гърция, Дания, Естония, Ирландия, Испания, Италия, Кипър, Латвия, Литва, Нидерландия, Полша, Португалия, Румъния, Словения, Унгария, Финландия, Франция, Чешката република и Швеция (наричани по-долу „участващите държави-членки“) и Израел, Исландия, Норвегия, Турция и Швейцария (наричани по-долу „другите участващи държави“).

29. Общността изплаща финансова вноска в максимален размер от една трета от ефективните вноски на участващите държави-членки и другите участващи държави в рамките на таван от 100 милиона EUR за шестгодишното времетраене на съвместната програма Eurostars, с начало, считано от влизането в сила на настоящото решение. Финансовата вноска на Общността се явява в добавка към минимума от 300 милиона EUR, внесени от участващите държави-членки и другите участващи държави. Финансовата вноска на Общността по този начин представлява дял от максимум 25 % от цялата публична вноска по съвместната програма Eurostars, възлизаща на 400 милиона EUR.

30. Финансовата вноска на Общността се изплаща от бюджетните кредити, отпуснати по тема „Изследвания в полза на МСП“ от специфичната програма „Капацитети“ по прилагането на Седмата рамкова програма съгласно Решение 2006/974/ЕО (наричана по-долу за краткост „специфична програма „Капацитети“).

Член 2

Изплащането на финансовата вноска се обвързва със следните условия:

(а) привеждане от страна на участващите държави-членки и другите участващи държави на необходимите доказателства за това, че съвместната програма Eurostars, така както е описана в приложение I към настоящото решение, е ефективно въведена;

(б) официално създаване или определяне от участващите държави-членки и другите участващи държави, или от оправомощените от участващите държави-членки и другите участващи държави организации, на структура, притежаваща правосубектност (за целите на настоящото решение наричана „специална изпълнителна структура“), която отговаря за осъществяването на съвместната програма Eurostars и за получаването, разпределянето и контрола върху финансовата вноска на Общността, в съответствие с член 54, параграф 2, буква в) и член 56 от Финансовия регламент;

(в) въвеждане на подходящ и ефикасен модел за управление на съвместната програма Eurostars в съответствие с насоките, изложени в приложение II към настоящото решение;

(г) ефикасно изпълнение на дейностите по съвместната програма Eurostars, описани в приложение I към настоящото решение, от специалната изпълнителна структура, което включва обявяването на покани за предложения за отпускането на субсидии;

(д) поемане от страна на участващите държави-членки и другите участващи държави на ангажимент да участват във финансирането на съвместната програма Eurostars и ефективно изплащане на финансовите им вноски, по-специално по отношение на финансирането на участници в одобрените въз основа на обявените покани за предложения по съвместната програма Eurostars проекти;

(е) спазване на правилата на Общността, отнасящи се до държавните помощи, и по-специално правилата, изложени в Общностната рамка за държавни помощи за научноизследователска и развойна дейност и иновации[31];

(ж) осигуряване на високо ниво на научна компетентност и зачитане на етичните принципи в съответствие с общите принципи на Седмата рамкова програма и принципите за равенство на половете и на тяхното интегриране, както и допринасяне към устойчивото развитие и

(з) формулиране на разпоредби, уреждащи правата върху интелектуалната собственост, произтичащи от изпълняваните в рамките на съвместната програма Eurostars дейности, и осъществяване и координиране на научноизследователските и развойни програми и дейности, предприемани на национално ниво от участващите държави-членки и другите участващи държави по начин, който способства за създаването на такива знания и подкрепя широкото използване и разпространение на създадените знания.

Член 3

Отпускането от страна на специалната изпълнителна структура на финансова помощ за трети страни при осъществяването на съвместната програма Eurostars и по-специално на финансова помощ, предоставяна на участниците в одобрените въз основа на обявени покани за предложения за отпускането на субсидии проекти, е подчинено на принципите на равнопоставеност и прозрачност. Финансовата помощ за трети лица се отпуска въз основа на научните компетенции и, предвид специфичното естество на целевата група от МСП, очакваното икономическо въздействие и е в съответствие с изложените в приложение І към настоящото решение принципи и процедури.

Член 4

Условията за изплащане на финансовата вноска на Общността и правилата, свързани с финансовата отговорност и правата върху интелектуалната собственост, а също и подробните правила за предоставянето на финансова помощ от страна на специалната изпълнителна структура за трети страни, се установяват с общо споразумение, което предстои да бъде сключено между Комисията, от името на Общността, и специалната изпълнителна структура, и с годишни финансови споразумения.

Член 5

В съответствие с член 18, параграф 2 от Регламент(ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности, лихвите, получени от финансовата вноска на Общността към съвместната програма Eurostars, следва се разглеждат като целеви приходи. Максималната вноска на Общността, посочена в член 1, може да бъде увеличена съответно от Комисията

Член 6

В случай че съвместната програма Eurostars не се прилага или се прилага неправилно, частично или със забавяне във времето, или ако участващите държави-членки и другите участващи държави не участват или участват частично, или закъсняват с финансирането на съвместната програма Eurostars, Общността може да намали финансовата си вноска в зависимост от реалното изпълнение на съвместната програма Eurostars и от размера на публичното финансиране, отпуснато от участващите държави-членки и другите участващи държави за осъществяването на съвместната програма Eurostars, при условията на споразумението, което предстои да бъде сключено между Комисията и специалната изпълнителна структура.

Член 7

При осъществяването на съвместната програма Eurostars, участващите държави-членки и другите участващи държави предприемат всички необходими законодателни, регулативни, административни или други мерки в защита на финансовите интереси на Общността. По-специално, участващите държави-членки и другите участващи държави предоставят подходящи гаранции по отношение за пълното възстановяване обратно от специалната изпълнителна структура на всякакви дължими суми към Общността.

Член 8

Комисията и Сметната палата могат, чрез своите длъжностни лица или други служители, да извършват всички необходими проверки и инспектирания за осигуряване правилното управление на финансовите средства на Общността и защита на финансовите интереси на Общността срещу всякакви финансови измами или злоупотреби. За тази цел участващите държави-членки и другите участващи държави и/или специалната изпълнителна структура своевременно предоставят на разположение на Комисията и на Сметната палата всички съответни документи.

Член 9

Комисията съобщава цялата съответна информация на Европейския парламент, Съвета и Сметната палата. Участващите държави-членки и другите участващи държави се приканват да представят в Комисията, чрез специалната изпълнителна структура, всякаква допълнителна информация, изисквана от Европейския парламент, Съвета или Сметната палата във връзка финансовото управление на специалната изпълнителна структура.

Член 10

Всяка държава-членка може да се присъедини към съвместната програма Eurostars, съгласно изложените в настоящото решение правила.

Член 11

Всяка трета държава може да се присъедини към съвместната програма Eurostars, съгласно изложените в настоящото решение правила, при условие че подобно участие е предвидено в съответното международно споразумение и че както Комисията, така и участващите държави-членки и другите участващи държави го одобрят.

Член 12

Условията за финансовата вноска на Общността във връзка с участието в съвместната програма Eurostars на всяка асоциирана към Седмата рамкова програма страна или, когато това е от съществено значение за осъществяването на съвместната програма Eurostars, на всяка друга страна, могат да бъдат определени от Общността на основата на изложените в настоящото решение правила и на всякакви правила и условия по прилагането.

Член 13

1. Годишният доклад по Седмата рамкова програма, представен в Европейския парламент и Съвета на основание член 173 от Договора, включва обобщен преглед на дейностите на съвместната програма Eurostars въз основа на годишния доклад, който се предоставя от специалната изпълнителна структура на Комисията.

2. Комисията провежда междинно оценяване на съвместната програма Eurostars две години след началото на съвместната програма Eurostars. Тази оценка обхваща качеството и ефективността на прилагането, включително научното, управленско и финансово интегриране, на съвместната програма Eurostars и на постигнатия напредък по отношение на поставените цели, включително препоръки за най-подходящите средства за разширяване на интегрирането. Комисията съобщава резултатите от това оценяване на Европейския парламент и Съвета, заедно със своите бележки и евентуални предложения за съответно изменение на настоящото решение.

3. При приключване на съвместната програма Eurostars Комисията провежда заключително оценяване на програмата. Резултатите от заключителното оценяване се представят на Европейския парламент и Съвета.

Член 14

Настоящото решение влиза в сила в деня след публикуването му в Официален вестник на Европейския съюз .

Член 15

Адресати на настоящото решение са държавите-членки.

Съставено в Брюксел, […] година

За Европейския парламент За Съвета

Председател Председател

[…] […]

ПРИЛОЖЕНИЕ І

Описание на целите и дейностите на съвместната програма Eurostars

I. Цели

Целта на тази инициатива, представена от страните-членки на EUREKA, е да се създаде съвместната програма Eurostars, насочена към МСП, осъществяващи научноизследователска и развойна дейност (НРД). Тези МСП са дружества, използващи активно знания и основани на технология/иновация, които изпълняват ключова роля в иновационния процес. Те се характеризират със силна насоченост към клиентите или пазара, с цел да постигнат силна международна позиция като ръководят високо иновационни, пазарноориентирани проекти. Въз основа на своя капацитет за НРД, те са в състояние да разработват продукти, процеси или услуги, които имат ясни иновационни или технологични предимства. Дружествата могат да се различават по размер и обхват на дейностите, да бъдат, например, установили се предприятия с архив на извършени приложноориентирана, новаторска НРД или новооткрити дружества с голям потенциал. НРД съставлява ключов елемент в тяхната корпоративна стратегия и бизнес планове. Тези дружества трябва да бъдат МСП по смисъла на Препоръка 2003/361/ЕО[32] на Комисията.

Съвместната програма Eurostars цели да подкрепи МСП, осъществяващи НРД като:

31. създаде устойчив европейски механизъм за подпомагане на НРД за МСП, осъществяващи НРД;

32. насърчи предприятията да създават нови икономически дейности въз основа на резултати от НРД и да въвеждат нови продукти, процеси и услуги на пазара по-бързо, отколкото би било възможно иначе;

33. поощри технологичното и бизнес развитие, както и интернационализацията на тези предприятия.

Съвместната програма Eurostars допълва съществуващи национални и европейски програми, насочени към подпомагане на МСП, осъществяващи НРД, в техния иновационен процес.

Тя допринася към европейската конкурентоспособност, иновация, заетост, икономическа промяна, устойчиво развитие и опазване на околната среда, и спомага за постигане на целите на Лисабон и Барселона. Като инициатива на 27 страни в EUREKA, тя подпомага, чрез своя подход „отдолу нагоре“, изследвания, развитие и демонстрационни дейности, извършвани от транснационални консорциуми, водени от МСП, осъществяващи НРД, и в сътрудничество, по целесъобразност, с научноизследователски организации и/или големи предприятия.

Съвместната програма Eurostars цели да изравни и синхронизира съответните национални научноизследователски и иновационни програми, с оглед да създаде съвместна програма с научна, управленска и финансова интеграция, като отбелязва значим принос към осъществяването на Европейското научноизследователско пространство. Научната интеграция се постига чрез общото определение и осъществяване на дейности на дейности по съвместната програма Eurostars. Управленска интеграция се постига чрез използване на секретариата на EUREKA като специална изпълнителна структура. Нейната роля е да ръководи съвместната програма Eurostars и да контролира нейното прилагане, както е описано подробно в приложение II. Финансовата интеграция предполага, че участващите държави ефективно участват във финансирането на съвместната програма Eurostars, което включва по-специално ангажимента за финансиране на участниците в определени проекти по Eurostars от националните бюджети, предназначени за Eurostars.

В дългосрочна перспектива, тази инициатива трябва да се стреми към развиване на по-тясна форма на научна, управленска и финансова интеграция. Участващите държави-членки, Израел, Исландия, Норвегия, Турция и Швейцария (наричани по-долу за краткост „участващите държави“) трябва допълнително да подсилят интеграцията и да отстранят съществуващите национални законодателни бариери за международно сътрудничество.

II. Дейности

Основната дейност на съвместната програма Eurostars се състои от научноизследователски и развойни дейности , ръководени от едно или повече МСП, осъществяващи НРД, създадени в участващите държави. научноизследователските и развойни дейности могат да се извършват в цялата област на науката и технологията и се:

34. осъществяват чрез транснационални проекти с множество партньори, включващи поне двама независими участници от различни участващи държави, занимаващи се с изследвания, технологично развитие, демонстрационни, обучителни и разпространителски дейности. Научноизследователски организации, университети или големи предприятия също могат да участват в тези проекти;

35. изпълняват в съществената си част от МСП, осъществяващи НРД, които следва да покрият поне 50% от разходите, свързани с НРД, в рамките на проекта. Сключване на договори с подизпълнители за по-дребни въпроси може да се покрие, ако е необходимо за проекта.

36. насочват към пазарноориентирана научноизследователска и развойна дейност и следва да протичат в краткосрочен до средносрочен план, а също и да се занимават с поставяща предизвикателство научноизследователска и развойна дейност; МСП трябва да демонстрират, че е възможно резултатите от проекта да бъдат използвани в реалистични срокове;

37. ръководят и координират от едно от участващите МСП, осъществяващи НРД, така-наречените „водещи МСП“.

В допълнение, посреднически, популяризиращи програмата и поощряващи работата в мрежа дейности се подпомагат в ограничена степен с оглед да се насърчи съвместната програма Eurostars и да се увеличи нейното въздействие. Това включва организирането на семинари и установяването на контакти с други заинтересовани лица като инвеститори и доставчици на продукти за управление на знанията.

III. Очаквани резултати от прилагането на програмата

Основният краен резултат на съвместната програма Eurostars е нова съвместна европейска научноизследователска и развойна програма за МСП, осъществяващи НРД, с подход „отдолу нагоре“, която се основава на EUREKA и е съфинансирана с вноски от националните програми за НРД и Европейската общност.

Специалната изпълнителна структура изготвя годишен доклад, в който се извършва подробен преглед на прилагането на съвместната програма (процес на оценяване и подбор, статистика относно състава на групата от оценители, брой на представените и одобрени за финансиране проекти, използване на финансовите средства на Общността, разпределение на националното финансиране, видове участници, статистика по страни, срещи с посредници, разпространителски дейности и други) и постигнатия напредък към разширяване на интеграцията. Оценка ex-post на въздействието се провежда от специалната изпълнителна структура при приключване на съвместната програма Eurostars.

IV. Осъществяване на програмата

Съвместната програма Eurostars се ръководи от специална изпълнителна структура. Предложенията се подават централно към специалната структура от кандидатите (единствено приемателно гише) след централна и обща годишна покана за представяне на предложения, с няколко крайни дати. Предложенията за проекти се оценяват и подбират на централно ниво въз основа на прозрачни и общи критерии за допустимост и оценка след двуетапна процедура. На първия етап, предложенията се оценяват от най-малко двама независими експерти, които преглеждат както техническите, така и пазарните аспекти на предложението. Тези експерти могат да работят отделно. Във втория етап предложенията се класират от международна оценяваща комисия, съставена от независими експерти. Списъкът с класирането, одобрен на централно ниво, е задължителен за разпределянето на финансовите средства от вноската на Общността и от националните бюджети, предназначени за проекти на Eurostars. Специалната изпълнителна структура отговаря за наблюдението на проектите, като се предвижда въвеждането на общи оперативни процедури за управление на цялостния проектен цикъл. Проектните участниците в одобрени проекти на Eurostars се обслужват административно от съответните им национални програми.

V. Механизъм на финансиране

Съвместната програма Eurostars е съфинансирана от участващите държави и Общността. Участващите държави определят многогодишен план за финансиране, за да участват в съвместната програма Eurostars и да участват в съфинансирането на нейните дейности. Националните вноски могат да постъпят от съществуващи или новосъздадени национални програми, при условие че се съгласуват с естеството „отдолу нагоре“ на Eurostars. Всяка участваща държава е свободна да увеличи националните си средства, предназначени за съвместната програма Eurostars, във всеки момент от програмата.

Финансиране на ниво програма

Вноската на Общността към съвместната програма Eurostars, която се управлява от специалната изпълнителна структура, представлява максимум една трета от ефективните финансови вноски от участващите държави, като не превишава 100 милиона EUR. Вноската на Общността се явява в добавка към 300 милиона EUR, внесени от участващите държави, като по този начин представлява дял от максимум 25 % в рамките на общото публично финансиране, предоставено на съвместната програма Eurostars.

Не повече от 4,5 % от финансовата вноска на Общността се използва, за да покрие текущите разходи на специалната изпълнителна структура за осъществяването на съвместната програма Eurostars.

Финансовата вноска на Общността по подбрани проекти на Eurostars може да се прехвърли от специалната изпълнителна структура към националните органи по финансиране, определени от участващите държави, на основата на споразумение, което ще бъде сключено между националните органи по финансиране и специалната изпълнителна структура. Специалната изпълнителна структура гарантира, че националните органи по финансиране ефективно прехвърлят финансовата вноска на Общността към участниците в одобрени проекти на Eurostars.

Финансиране на проекти на Eurostars

Разпределението на финансови средства от националните бюджети, предназначени за и от вноската на Общността към одобрени проекти на Eurostars следва списъка с класирането. Финансовата вноска за участниците в тези проекти се изчислява съгласно правилата за финансиране на участващите национални програми.

При заем се прилага стандартно изчисляване за брутния еквивалент субсидии, като се взема предвид интензитета на лихвената субсидия и средния процент на неуспех на основната национална програма.

VI. Спогодби относно правата върху интелектуална собственост

Специалната изпълнителна структура приема политиката за интелектуална собственост на съвместната програма Eurostars. Целта на подобна политика за интелектуална собственост на съвместната програма Eurostars е да се насърчи създаването на знания, заедно с използването и разпространението на проектните резултати в полза на целевата група от МСП, осъществяващи НРД. В този контекст, като модел трябва да послужи подходът, приет в Правилата за участие[33] в Седмата рамкова програма.

ПРИЛОЖЕНИЕ II

Договорености за управление на съвместната програма Eurostars

Специалната изпълнителна структура на съвместната програма Eurostars е секретариатът на EUREKA. Нейната роля е да ръководи съвместната програма Eurostars и да получава, разпределя и контролира финансовата вноска на Общността по съвместната програма Eurostars.

Ръководната система на съвместната програма Eurostars включва четири основни органа:

38. „Групата на високо равнище на Eureka (HLG)“ е съставена от лицата, определени от страните членки на EUREKA като представители на високо равнище, включително представител от Европейската комисия. Тя отговаря за приемането на нови държави в съвместната програма Eurostars.

39. „Групата на високо равнище на Eurostars“ е съставена от представителите на високо равнище на EUREKA от държавите, участващи в съвместната програма Eurostars. Европейската комисия си запазва правото да изпраща представител на нейните заседания като наблюдател. Тя има компетенцията да осъществява надзор по прилагането на съвместната програма Eurostars и по-специално що се отнася до: определянето на членовете на консултативната група на Eurostars, одобряването на оперативните процедури за осъществяване на съвместната програма Eurostars, одобряването на планирането на поканите и бюджета на поканите и одобряването на списъка с класирани проекти на Eurostars, които ще бъдат финансирани.

40. „Консултативната група на Eurostars“ е съставена от национални проектни координатори на EUREKA (NPC) от държавите, участващи в Eurostars, а председател е началникът на секретариата на EUREKA. Консултативната група на Eurostars съветва секретариата на Eurostars при осъществяването на съвместната програма Eurostars и предоставя съвети относно спогодбите за нейното осъществяване, като процедури за финансиране, процеса на оценяване и подбор, синхронизиране на централни и национални процедури и контролиране на проекти. Тя съветва относно планирането на крайните дати на годишната покана за представяне на предложения. Тя също така съветва относно напредъка в осъществяването на съвместната програма, включително постигнатия напредък за разширяване на интеграцията.

41. Секретариатът на EUREKA (ESE) действа като специална изпълнителна структура за Eurostars, за която началникът на ESE действа като правен представител на програмата Eurostars спрямо групата на високо равнище на EUREKA, групата на високо равнище на Eurostars, Европейската комисия, мрежата на EUREKA и външния свят. Секретариатът на EUREKA отговаря за осъществяването на съвместната програма Eurostars и по-специално отговаря за:

42. създаване на годишен бюджет за покани, централно организиране на общи покани за представяне на предложения и приемане на проектни предложения (единствено приемателно гише);

43. централно организиране на допустимостта и оценяването на проектните предложения в съответствие с общите критерии за допустимост и оценяване, централно организиране на подбора на проектни предложения за финансиране, а също и наблюдение на проекти и последващи мерки;

44. приемане, разпределяне и контролиране на вноската на Общността;

45. събиране на сметките по разпределянето на финансовите средства от страна на органите по финансиране в участващите държави за участниците в проекти на Eurostars;

46. популяризиране на съвместната програма Eurostars;

47. докладване пред EUREKA HLG, Eurostars HLG, мрежата EUREKA и Европейската комисия относно съвместната програма Eurostars, включително по постигнатия напредък за разширяване на интеграцията.

48. ЗАКОНОДАТЕЛНА ФИНАНСОВА ОБОСНОВКА

1. НАИМЕНОВАНИЕ НА ПРЕДЛОЖЕНИЕТО:

Участие на Общността в научноизследователска и развойна програма, насочена към подпомагане на МСП, осъществяващи научноизследователска и развойна дейност, предприета от няколко държави-членки и държави, асоциирани към Седмата рамкова програма, както е посочено в решението.

2. УД/БД РАМКА (управление по дейности/съставяне на бюджета по дейности)

Съответна(и) област(и) на политиката и свързана(и) с тях дейност(и):

Научни изследвания и технологично развитие: Седма рамкова програма.

Член 169 от Договора за създаване на ЕО.

3. БЮДЖЕТНИ РЕДОВЕ

3.1. Бюджетни редове (оперативни редове и редове, свързани с техническата и административна помощ (предишни Б.А редове)), включващи позициите:

08.13 01 01 „Капацитети“: „Изследвания в полза на МСП“[34]

08.13 01 02 „Капацитети“: „Изследвания в полза на МСП“ „Съвместна програма Eurostars“.[35]

3.2. Продължителност на действието и на финансовите последици:

Вноската на Общността в съвместната програма Eurostars се очаква да бъде определена със съвместно решение на Съвета и Парламента през декември 2007 г. за първоначален период, приключващ на 31 декември 2013 г. Нейните финансови последици за бюджета на ЕС ще преустановят действието си след 2013 г.

3.3. Бюджетни параметри:

Бюджетен ред | Вид на разхода | Нов | Финансово участие на ЕАСТ | Финансово участие на страните- кандидатки | Функция във финансовата перспектива |

08.13 01 01 | Незадължителен | Много[36] | ДА | ДА | ДА | № [1A] |

08.13 01 02 | Незадължителен | Много[37] | ДА | ДА | ДА | № [1A] |

4. РЕКАПИТУЛАЦИЯ НА СРЕДСТВАТА

4.1. Финансови средства

Всички данни в тази обосновка са ориентировъчни и представени като постоянни стойности.

4.1.1. Рекапитулация на бюджетните кредити за поети задължения (БКПЗ) и бюджетните кредити за плащания (БКП)

в милиони EUR (до третия десетичен знак)

Вид на разхода | Раздел № | Година 2007 | 2008 | 2009 | 2010 | 2011 | 2012 г. и последващи | Общо |

Оперативни разходи |

Бюджетните кредити за поети задължения (БКПЗ) | 8.1. | a | 0 | 15,964 | 15,964 | 15,964 | 15,964 | 31,926 | 95,782 |

Бюджетните кредити за плащания (БКП) | б | 0 | 7,982 | 12,771 | 15,964 | 15,964 | 43,101 | 95,782 |

Административни разходи в рамките на референтната сума [38] |

Техническо и административно съдействие (НБК) | 8.2.4. | в | 0 | 0,703 | 0,703 | 0,703 | 0,703 | 1,406 | 4,218 |

ОБЩА РЕФЕРЕНТНА СУМА |

Бюджетни кредити за поети задължения | a+в | 0 | 16,667 | 16,667 | 16,667 | 16,667 | 33,332 | 100 |

Бюджетни кредити за плащания | б+в | 0 | 8,685 | 13,474 | 16,667 | 16,667 | 44,507 | 100 |

Административни разходи, които не са включени в референтната сума [39] |

Човешки ресурси и свързаните с тях разходи (НБК) | 8.2.5. | г | 0,117 | 0,176 | 0,176 | 0,176 | 0,176 | 0,352 | 1,173 |

Административни разходи, различни от човешките ресурси и свързаните с тях, които не са включени в референтната сума (НБК) | 8.2.6. | д | 0,007 | 0,014 | 0,014 | 0,021 | 0,014 | 0,035 | 0,105 |

Обща ориентировъчна финансова стойност на интервенцията |

ОБЩО БКПЗ, включително разходи за човешки ресурси | a+в+г+д | 0,124 | 16,857 | 16,857 | 16,864 | 16,857 | 33.719 | 101.278 |

ОБЩО БКП включително разходи за човешки ресурси | б+в+г+д | 0,124 | 8,875 | 13,664 | 16,864 | 16,857 | 44,894 | 101.278 |

Данни за съфинансиране

(i) Ниво програма

Предвижда се да бъде отпусната субсидия от Общността в размер на не повече от 100 милиона EUR, при условие че участващите държави-членки и другите участващи държави направят инвестиции за не по-малко от 300 милиона EUR за 2008-2013 г. чрез своите национални програми. Ако участващите държави-членки и другите участващи държави внесат под 300 милиона EUR, вноската на Общността ще бъде под 100 милиона EUR и ще представлява една трета от ефективните финансови вноски на участващите държави-членки и другите участващи държави.

Планира се вноската на Общността да се изплати чрез годишни аванси, които трябва да възлизат средно на 16,667 милиона EUR. Плащането става окончателно при одобрение на разходите от Комисията.

Част от вноската на Общността ще се използва за покриване на оперативните разходи на специалната изпълнителна структура за съвместната програма Eurostars, в рамките на ограничение от 4,5 % от вноската на Общността[40]. Тя покрива управление на програмата, комуникация, ИТ, пътни разноски и оценяване на проектни предложения. Режийните разноски (сграда, офис консумативи, част от инфраструктурата на ИТ, отопление и т.н.) се покриват от бюджета на секретариата на Eureka, който се финансира от членовете на EUREKA. Разходите, свързани с административното обслужване на проектните участници на национално ниво, ще се покриват от участващите държави[41].

(ii) Ниво проект

Разпределението на финансовите средства от националните бюджети, предназначени за и от вноската на Общността към одобрени проекти на Eurostars, следват реда на списъка с класирани проекти. Финансовата вноска към участниците в тези проекти се изчислява съгласно правилата за финансиране на участващите национални програми.

Финансовата вноска на Общността към подбрани проекти на Eurostars може да се прехвърли от специалната изпълнителна структура към националните органи по финансиране, определени от участващите държави, въз основа на споразумение, което ще бъде сключено между националните органи по финансиране и специалната изпълнителна структура. Специалната изпълнителна структура гарантира, че националните органи по финансиране ефективно прехвърлят финансовата вноска на Общността на участниците в подбрани проекти на Eurostars.

Последно, организациите, участващи в одобрените проекти на Eurostars, съфинансират тези проекти в съответствие със споразумението, което ще бъде сключено между специалната изпълнителна структура и органите по финансиране на участващите държави.

в милиони EUR (до трети десетичен знак)

Орган, участващ в съфинансирането | Година 2007 | 2008 | 2009 | 2010 | 2011 | 2012 г. и последващи | Общо |

Участващи държави-членки | е | 0 | 50 | 50 | 50 | 50 | 100 | 300 |

Вноска на Общността | a+в | 0 | 16,667 | 16,667 | 16,667 | 16,667 | 33,332 | 100 |

Административни разходи | г+д | 0,124 | 0,190 | 0,190 | 0,197 | 0,190 | 0,387 | 1,278 |

ОБЩО БКПЗ, включително и от съфинансиране | a+в+г+д+е | 0,124 | 66,857 | 66,857 | 66,864 | 66,857 | 133,719 | 401,278 |

4.1.2. Съвместимост с финансовото програмиране

( Предложението е съвместимо със съществуващото финансово програмиране.

( Предложението изисква препрограмиране на съответната функция във финансовата перспектива.

( Предложението може да се нуждае от прилагане на разпоредбите на Междуинституционалното споразумение[42] (т.е. от гъвкав финансов инструмент или от преразглеждане на финансовата перспектива).

4.1.3. Финансово отражение върху приходите

( Предложението няма финансови отражения върху приходите

( Предложението има финансово отражение — отражението върху приходите е, както следва:

в милиони EUR (до първия десетичен знак)

Преди действието [Година n-1] | Състояние след действието |

Общ брой на човешки ресурси |

5. ХАРАКТЕРИСТИКИ И ЦЕЛИ

5.1. Необходимост в краткосрочен и дългосрочен план

Вноската на Общността е необходима за въвеждането и изпълнението на съвместната програма Eurostars, така че да стане възможно съфинансирането на дейностите от участващите държави-членки и другите участващи държави. Вноската на Общността ще бъде използвана по-специално за съфинансиране на участници в избраните въз основа на открита конкурсна процедура проекти на Eurostars.

5.2. Добавена стойност от участието на Общността и съгласуваност на предложението с други финансови инструменти и възможна синергия

Съвместната програма Eurostars ще обедини в едно общностни, национални и частни източници за подпомагане на пазарноориентирана научноизследователска дейност, извършвана в транснационални проекти, предприемани и водени от МСП, осъществяващи НРД. В резултат от своето участие в проекта, тези предприятия трябва да могат да разработят нови продукти, процеси и услуги, и значително да подсилят конкурентната си позиция на европейския и световния пазар.

Добавената стойност от участието на Общността е от съществено значение поради следните причини:

Интервенцията на Общността ще даде възможност да се създаде нова правна рамка, позволяваща да се обединят общностното и националното финансиране в обща стратегия, насочена към стимулиране на международни проекти за съвместни проекти за НРД и иновации в полза на МСП, осъществяващи НРД. Това не би било осъществимо с използването на съществуващите структури и определено не с необходимата критична маса.

Съвместната програма Eurostars ще се занимава с предизвикателствата, пред които са изправени МСП, осъществяващи НРД, с голям потенциал за растеж, като предложи схема за подкрепа, която предлага кратък период на решение за финансиране, гъвкавост в състава на партньорството и синхронизирано и осигурено финансиране. Тази програма действително е пригодена към МСП, осъществяващи НРД, с голям потенциал за растеж, които могат да се превърнат в големите европейски предприятия на утрешния ден.

Последно, предложената схема ще създаде стимули за увеличаване на националните и индустриални инвестиции в НРД и иновации във всички области на науката и технологията, като по този начин допринася за целта на Барселона за заделяне на 3 % европейски БВП за НРД.

5.3. Цели, очаквани резултати и свързани с тях показатели на предложението в контекста на УД рамката

Основната оперативна цел на настоящото законодателно предложение, а именно участието на Общността в съвместна научноизследователска, развойна и иновационна програма, предприета от няколко държави-членки в областта на МСП, осъществяващи НРД, вече е определена в Седмата рамкова програма за научни изследвания, технологично развитие и демонстрационни дейности и в нейната специфична програма „Капацитети“.

Цели на политиката, обвързани с тази оперативна цел:

Да се създаде устойчив европейски механизъм за подпомагане на МСП, осъществяващи НРД, с голям потенциал за растеж, желаещи да извършват собствена научноизследователска дейност в сътрудничество с други партньори. Чрез подпомагане на тези предприятия, съвместната програма Eurostars ще допринесе за подсилването на конкурентоспособността на европейските МСП, ще стимулира иновацията, заетостта и икономическата промяна и по този начин ще спомогне за постигане на целите на Лисабон и Барселона.

Научна, управленска и финансова интеграция на участващите национални програми или на значими части от тези национални програми.

Технологични и икономически цели

- Да се насърчат МСП, осъществяващи НРД, да създават нови икономически дейности въз основа на резултати от НРД и да представят на пазара нови продукти, процеси и услуги по-бързо, отколкото би било възможно иначе;

- Да се насърчи технологичното и бизнес развитие, както и интернационализирането на тези дружества.

Вноските на Общността са ресурсите, изброени в Раздел 4.1.

Резултатите са: (а) въвеждането на съвместната програма Eurostars и (б) научноизследователските, развойни и иновационни проекти, които са подбрани и чието изпълнение вече е започнало след открита конкурсна процедура за представяне на предложения по съвместната програма Eurostars.

Следните очаквани резултати могат да бъдат измервани с помощта на показателите, посочени по-долу (2008-2013 г.). Тези показатели могат да бъдат доразработени и допълнени от още показатели в споразумението, което ще се сключи между Комисията и специалната изпълнителна структура.

1. Инвестиции със стимулиращ ефект и съфинансиране на съвместната програма Eurostars от участващите държави

- Национални финансови средства, ангажирани и ефективно изразходени по проекти на Eurostars: целта представлява 300 милиона EUR, изразходени от участващите националните програми.

- Национални финансови средства, внесени по съвместните покани: участващите държави са се ангажирали да внасят годишно най-малко 50 милиона EUR към съвместните покани (с изключение на първата година от дейността на съвместната програма Eurostars).

2. Програмна ефективност

- Времето, изисквано между крайната дата и датата, когато резултатът от оценяването се изпраща на кандидатите: до средата на програмата, този период трябва да е не по-дълъг от 4 месеца.

3. Постигнат напредък към интеграцията на националните програми

3.1 Научна интеграция

- Ефективно действащо централно оценяване с независими експерти и централно решение за подбор.

- Синхронизиране на националните процедури. До средата на програмата, споразумението за субсидия с индивидуалните участници се подписва не по-късно от 6 месеца след крайната дата.

3.2 Управленска интеграция

- Специалната изпълнителна структура функционира и ефективно прилага съвместната програма Eurostars.

3.3 Финансова интеграция

- Проектите, подбрани на централно ниво, са ефективно съфинансирани от участващите национални програми в съответствие с реда от списъка с класирани проекти.

- Вноската на Общността се разпределя по проектите в съответствие с реда от списъка с класирани проекти.

5.4. Метод за изпълнение (показателен)

( Централизирано управление

( пряко от Комисията

( непряко чрез упълномощаване на:

( изпълнителни агенции

( органите, създадени от Общностите, посочени в член 185 от Финансовия регламент

( национални или международни органи от публичния сектор/органи, ръководени от частния закон, с мисия за обществени услуги и гарантирани от държавите-членки и другите участващи държави.

( Поделено или децентрализирано управление

( с държави-членки

( с трети държави

( Съвместно управление с международни организации (моля, посочете кои)

Коментари по темата:

Финансовата вноска на Общността по съвместната програма ще се изплаща на специалната изпълнителна структура, действаща от името на държавите-членки и другите участващи държави в съответствие с членове 54 и 56 от Финансовия регламент. Специалната изпълнителна структура ще ръководи съвместната програма Eurostars и ще получава, разпределя и контролира финансовата вноска на Общността. Структурата, определена от участващите държави-членки и другите участващи държави, е секретариатът на EUREKA. Управленската структура е описана по-задълбочено в приложение II към решението.

6. НАБЛЮДЕНИЕ И ОЦЕНКА

6.1. Система за наблюдение

След създаването й, съвместната програма Eurostars ще бъде наблюдавана чрез годишни доклади, които ще се изготвят от специалната изпълнителна структура. В тези доклади ще бъде направен подробен преглед на изпълнението на съвместната програма Eurostars съобразно показателите, посочени в раздел 5.3.

6.2. Оценка

6.2.1. Оценка еx-ante

Предложената инициатива се разглежда като част от оценката ex ante на предложението по Седмата рамкова програма.

6.2.2. Предприети мерки след междинната/ex-post оценка (поуки от подобен опит в миналото)

Предложеният управленски метод се основава на извлечените поуки от първата инициатива по член 169, предприета по време на Шестата рамкова програма, а именно инициативата EDCTP.

6.2.3. Условия и честота на извършване на оценките в бъдеще

Комисията ще извърши междинно и крайно оценяване на съвместната програма Eurostars, които ще обхванат качеството и ефикасността на изпълнението, включително научната, управленска и финансова интеграция на съвместната програма Eurostars, както и постигнатия напредък към целите, описани в приложение I. Комисията може да бъде подпомагана от независими експерти.

7. МЕРКИ ЗА БОРБА С ИЗМАМИТЕ

Член 7 от Решението за съвместната програма Eurostars гласи, че при осъществяването на съвместната програма Eurostars участващите държави-членки и другите участващи държави предприемат всички необходими законодателни, регулативни, административни или други мерки в защита на финансовите интереси на Общността. По-специално, участващите държави-членки и другите участващи държави предоставят подходящи гаранции за пълното възстановяване от специалната изпълнителна структура на всякакви дължими на Общността суми.

Член 8 от Решението за съвместната програма Eurostars гласи, че Комисията и Сметната палата могат, чрез своите длъжностни лица или други служители, да извършват всички необходими проверки и инспектирания за осигуряване правилното управление на финансовите средства на Общността и защита на финансовите интереси на Общността срещу всякакви финансови измами или злоупотреби. За тази цел участващите държави-членки и другите участващи държави и/или специалната изпълнителна структура своевременно предоставят на разположение на Комисията и на Сметната палата всички съответни документи.

По-нататъшни мерки за борба с измамите ще бъдат предприети като част от подробното споразумение между Комисията и специалната изпълнителна структура.

8. ПОДРОБНОСТИ ЗА СРЕДСТВАТА

8.1. Цели на предложението, изразени във финансови разходи

Бюджетни кредити за поети задължения в милиони ЕUR (до третия десетичен знак)

Година 2007 | Година 2008 | Година 2009 | Година 2010 | Година 2011 | Година 2012 |

Длъжностни лица или временен персонал[46] (ХХ 01 01) | A*/AD |

B*, C*/AST |

Персонал, финансиран[47] по статия ХХ 01 02 |

Друг персонал[48], финансиран по статия ХХ 01 04/05 |

ОБЩО |

8.2.2. Описание на задачите, произтичащи от действието

8.2.3. Източници на човешки ресурси (задължителни)

( Длъжности, към момента разпределени към управлението на програмата, подлежащи на смяна или продължаване

( Длъжности, преразпределени по APS/PDB за година n

( Длъжности, които следва да бъдат заявени при следващата процедура APS/PDB

( Длъжности, които следва да бъдат преместени на друга длъжност в рамките на съществуващите финансови средства в управляващата служба (вътрешно преместване)

( Длъжности, необходими за година n, въпреки че не са предвидени по APS/PDB за въпросната година

8.2.4. Други административни разходи, включени в референтната сума

в милиони EUR (до третия десетичен знак)

Година 2007 | Година 2008 | Година 2009 | Година 2010 | Година 2011 | Година 2012 и последващи | ОБЩО |

Друга техническа и административна помощ |

- intra muros |

- extra muros |

Общо за техническа и административна помощ | 0 | 0,703 | 0,703 | 0,703 | 0,703 | 1,406 | 4,218 |

Средно 703.000 EUR са необходими за текущите разходи на специалната изпълнителна структура годишно. Те покриват управлението на програмата, комуникация, IT, пътни разноски и оценяване на предложения. За шестгодишния период на програмата тези разходи остават в рамките на ограничение от 4,5 % от вноската на Общността.

Задачите, които се изпълняват от специалната изпълнителна структура, са:

- изготвяне на годишния бюджет за покани, централното организиране на общите покани за представяне на предложения и приемането на проектни предложения (единствено приемателно гише);

- централно организиране на допустимостта и оценяването на проектни предложения, в съответствие с общите критерии за допустимост и оценяване, централно организиране на подбора на проектни предложения за финансиране, както и наблюдение на проекти и последващи мерки;

- приемане, разпределение и контролиране на вноската на Общността;

- събиране на сметките по разпределението на финансовите средства от органите по финансиране в участващите държави-членки и другите участващи държави за участниците в проекти на Eurostars;

- популяризиране на съвместната програма Eurostars;

- докладване на EUREKA HLG, на Eurostars HLG, на мрежата на EUREKA и на Европейската комисия относно съвместната програма Eurostars, включително относно постигнатия напредък към разширяване на интеграцията.

Разчет – Разчетни разходи на специалната изпълнителна структура |

Разчетните разходи се основават на разчетите, предоставени от EUREKA при изготвянето на настоящото предложение. - управление на Eurostars: управител (120.000) + помощен офис персонал (25.000) - Комуникация: длъжностно лице за комуникация (40.000) + мероприятия (20.000) + материали, преса и печат (30.000) + интернет страница (5000) - ИТ: длъжностно лице за ИТ (60.000) + поддръжка и лицензи (60.000) - Пътни (20.000) - Оценяване на предложения от независими експерти: Такси на експерти (262.500) + пътни (35.000) - Подпомагане при оценяването: проектно длъжностно лице (непълно работно време, 25.000) Тези текущи разходи на съвместната програма Eurostars ще бъдат покрити в рамките на ограничение от 4,5 % от вноската на Общността. Допълнителните ресурси, осигурени от секретариата на EUREKA и изплатени пряко от мрежата на EUREKA, включително работна сила при необходимост, не се включват в това изчисление. Освен това, административното обслужване на проектните папки от участващите национални програми не се включва и се плаща пряко от участващите държави-членки. |

8.2.5. Финансови разходи за човешки ресурси и свързани с тях разходи, които не са включени в референтната сума

в милиони EUR (до третия десетичен знак)

Вид човешки ресурси | Година 2007 | Година 2008 | Година 2009 | Година 2010 | Година 2011 | Година 2012 и последващи |

Длъжностни лица и временен персонал Бюджетен ред 08.01 01 | 0,117 | 0,176 | 0,176 | 0,176 | 0,176 | 0.352 |

Персонал, финансиран по статия ХХ 01 02 (служители от помощния персонал, външни национални експерти, договорно нает персонал и т.н.) (посочете бюджетния ред) |

Обща сума на разходите за човешки ресурси и свързаните с тях разходи (НЕвключени в референтната сума) | 0,117 | 0,176 | 0,176 | 0,176 | 0,176 | 0.352 |

Разчет – Длъжностни лица и временно нает персонал |

Средният разход от 117,000 EUR за длъжност на ПРВ. През 2007 г., за етапа на преговори за договор се разглежда 1 ПРВ. Между 2008 и 2013 г., се разглежда 1,5 ПРВ. |

Разчет – персонал, финансиран по член XX 01 02 |

[…] |

Очакват се 1,5 ПРВ/годишно за последващите мерки на тази инициатива от службите на Комисията от 2008 г. нататък. За етапа на преговаряне на договор се изисква 1 ПРВ, който се очаква да започне през втората половина на 2007 г. Основните задачи ще бъдат:

- Участие в заседания на групата на високо равнище на Eureka (HLG) и заседанията на групата на високо равнище на Eurostars като наблюдател, 4 пъти по двудневни срещи/годишно (ниво директор/HoU)

- Участие в заседания на консултативната група на Eurostars, 4-5 пъти годишно (ниво длъжностно лице по проект)

- Участие в семинари и разпространителски мероприятия, 2-3 пъти годишно (ниво длъжностно лице по проект)

- Преговаряне и изготвяне на споразумение със специалната изпълнителна структура (ниво длъжностно лице по проект + ниво асистент)

- Наблюдение на изпълнението въз основа на годишните доклади и координация на междинните и окончателните оценки (ниво длъжностно лице по проект)

- Финансов и правен одит на осъществяването на съвместната програма (ниво длъжностно лице по проект)

8.2.6. Други административни разходи, които не са включени в референтната сума

в милиони EUR (до третия десетичен знак) |

Година 2007 | Година 2008 | Година 2009 | Година 2010 | Година 2011 | Година 2012 и последващи | ОБЩО |

08 01 02 11 01 – Командировки | 0,007 | 0,014 | 0,014 | 0,014 | 0,014 | 0,028 | 0,091 |

08 01 02 11 02 – Заседания и конференции |

08 01 02 11 03 – Комитети[50] |

08 01 02 11 04 – Проучвания и консултации |

08 01 02 11 05 - Информационни системи |

2 Общо за други разходи за управление (08 01 02 11) | 0,007 | 0,014 | 0,014 | 0,014 | 0,014 | 0,028 | 0,091 |

3 Други разходи от административен характер Независими експерти за междинен и краен преглед. | 0,007 | 0,007 | 0,014 |

Общо административни разходи, различни от човешки ресурси и свързаните с тях разходи (НЕвключени в референтната сума) | 0,007 | 0,014 | 0,014 | 0,021 | 0,014 | 0,035 | 0,105 |

Разчет – Други административни разходи, които не са включени в референтната сума |

Командировки: Разходите се базират на средни пътни разходи в размер на 700 EUR за командировка плюс 149,63 EUR дневни разходи; средната продължителност на командировката е 1,5 дни; брой и естество на командировките: 4 командировки годишно за 2 длъжностни лица за участие в заседанията на EUREKA/Eurostars HLG, 3 командировки годишно за едно длъжностно лице за участие в семинари и други мероприятия, 4 командировки годишно за едно длъжностно лице за участие в заседание на консултативната група на Eurostars ако не се провеждат в Брюксел. За 2007 г. се приемат половината от годишните разходи. Външна помощ: Разчетните разходи за външна помощ за междинното и крайното оценяване (за 3 външни експерти сумата е 450 EUR/ден за три дни + пътни в размер на 700 EUR + 448,89 EUR дневни разходи за 1 експерт). |

[1] Исландия, Израел, Норвегия, Швейцария и Турция.

[2] Съвет за конкурентоспособност, 25-26 ноември 2004 г., 14687/04 (Presse 323)

[3] ОВ C 320 E, 15.12.2005 г., стр. 259.

[4] Решение № 1982/2006/ЕО, ОВ L 412, 30.12.2006 г., стр. 1.

[5] ОВ L 400, 30.12.2006 г., стр. 86.

[6] Решение № 974/2006/ЕО, ОВ L 400, 30.12.2006 г., стр. 299.

[7] Работна програма 2007, „Изследвания в полза на МСП“, C(2006)563, 26.2.2007 г.

[8] Определение за МСП съгласно Препоръка 2003/361/ЕО на Комисията, ОВ L124, 20.5.2003 г., стр. 36.

[9] COM(2006) 349 окончателен, 29.6.2006 г.

[10] Контролно табло на ЕС за инвестиции за научни изследвания и развойна дейност в индустрията, 2005 г., Европейска комисия.

[11] Към Европейско научноизследователско пространство, наука, технология и иновации, Ключови данни 2005 г., Европейска комисия.

[12] Оценяване на въздействието и оценка ex ante, Работен документ за служители на Комисията, SEC(2005)430, приложение 1.

[13] COM(2006)349 окончателен, 29.6.2006 г.

[14] COM(2000) 6 окончателен, 18.1.2000 г.

[15] COM(2007) 161 окончателен, 4.4.2007 г.

[16] ETAP (План за действие относно екологични технологии), ECAP (Програма за съдействие при съобразяване с околната среда за МСП)

[17] При среден процент на финансиране от 50%, 400 милиона EUR публични финансови средства водят до още 400 милиона EUR частни средства, инвестирани в проекти за НРД като собствен принос от страна на проектните участници. При приемане на максимален процент на финансиране от 75%, сумата на общите разходи по проекти може да бъде 400/0.75 милиона EUR = 533 милиона EUR, което означава, че частните финансови средства в този случай ще бъдат 133 милиона EUR.

[18] Решение № 1982/2006/ЕО, ОВ L 412, 30.12.2006 г., стр. 1

[19] ОВ C […], […] г., стр. […].

[20] ОВ C […], […] г., стр. […].

[21] ОВ C […], […] г., стр. […].

[22] ОВ L 412, 30.12.2006 г., стр. 1.

[23] ОВ L 400, 30.12.2006 г., стр. 299

[24] P6_TA(2005)0077, ОВ C320E/259, 15.12.2005 г.

[25] COM(2003) 226 окончателен/2

[26] ОВ L 248, 16.9.2002 г., стр. 1. Регламент, изменен с Регламент (ЕО, Евратом) No 1995/2006 (ОВ L 390, 30.12.2006 г., стр. 1).

[27] ОВ L 357, 31.12.2002 г., стр. 1; Регламент, последно изменен с Регламент (ЕО, Евратом) № XXXX/2007 (ОВ L …).

[28] ОВ L 312, 23.12.1995 г., стр. 1.

[29] ОВ L 292, 15.11.1996 г., стр. 2.

[30] ОВ L 136, 31.5.1999 г., стр. 1.

[31] OВ С 323, 30.12.2006 г., стр.1.

[32] ОВ L 124, 20.5.2003 г., стр. 36.

[33] ОВ L 391, 30.12.2006 г, стр. 1

[34] 08.13 е бюджетният ред за оперативни разходи, свързани с дейности по „Изследвания в полза на МСП“; трябва да се създаде позицията 08 13 01 01.

[35] Позицията 08 13 01 02 ще бъде създадена, за да обхване разходите, свързани със съвместната програма Eurostars.

[36] Многогодишни бюджетни кредити

[37] Многогодишни бюджетни кредити

[38] Това са разходи за подкрепа на текущите разходи на специалната изпълнителна структура на съвместната програма Eurostars. Тази сума не се взема предвид при отчитане на тавана на административните разходи на Седмата рамкова програма (6%).

[39] Референтната сума е вноската на Общността към съвместната програма Eurostars.

[40] Тези 4,5 % от вноската на Общността, които ще се използват за покриване на текущите разходи, свързани с осъществяването на съвместната програма Eurostars, не се включват в членската вноска, която се плаща всяка година на EUREKA.

[41] По-специално, индивидуалните споразумения за субсидии на участници в одобрени проекти на Eurostars ще се сключат в националните органи по финансиране.

[42] Виж точки 19 и 24 от Междуинституционалното споразумение.

[43] Ако е необходимо, трябва да се прибавят допълнителни колони, т.е., ако продължителността на действието надхвърля 6 години

[44] Както е описано в раздел 5.3

[45] В специалната изпълнителна структура няма длъжностни лица на Комисията, които ще работят по съвместната програма Eurostars.

[46] Разходите, за които НЕ са включени в референтната сума.

[47] Разходите, за които НЕ са включени в референтната сума.

[48] Разходите за които са включени в референтната сума.

[49] Трябва да се направи позоваване на специфичната законодателна финансова обосновка за съответната(ите) изпълнителна(и) агенция(и).

[50] Уточнете вида на комитета и групата, към която принадлежи.